## Rješenje kojim Investicijskom društvu CBB - vrijednosnice d.o.o., Varaždin prestaje važiti odobrenje za rad, izdano temeljem rješenja Komisije za vrijednosne papire Republike Hrvatske, 8. rujna 1998. godine

### NN 101/2009 (21.8.2009.), Rješenje kojim Investicijskom društvu CBB - vrijednosnice d.o.o., Varaždin prestaje važiti odobrenje za rad, izdano temeljem rješenja Komisije za vrijednosne papire Republike Hrvatske, 8. rujna 1998. godine

101 21.08.2009 Rješenje kojim Investicijskom društvu CBB - vrijednosnice d.o.o., Varaždin prestaje važiti odobrenje za rad, izdano temeljem rješenja Komisije za vrijednosne papire Republike Hrvatske, 8. rujna 1998. godine

HRVATSKA AGENCIJA ZA NADZOR FINANCIJSKIH USLUGA

2608

Temeljem odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članaka 19. stavak 1. točka 3. i 584. stavak 1. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva CBB-vrijednosnice d.o.o., Varaždin, Aleja kralja Zvonimira 1, za oduzimanje odobrenja za rad, na sjednici održanoj 6. kolovoza 2009. godine donijela je

RJEŠENJE

1. Investicijskom društvu CBB-vrijednosnice d.o.o., Varaždin, Aleja kralja Zvonimira 1, prestaje važiti odobrenje za rad, izdano temeljem rješenja Hrvatske agencije za nadzor financijskih usluga 2. veljače 2006. godine.

2. Odobrenje za rad izdano investicijskom društvu CBB-vrijednosnice d.o.o., Varaždin, Aleja kralja Zvonimira 1, prestaje važiti s danom dostave ovog rješenja.

3. Ovo rješenje upisuje se u Registar investicijskih društava, koji vodi Hrvatska agencija za nadzor financijskih usluga, pod rednim brojem 45 (četrdeset pet).

4. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je u predmetu klase: UP/I-450-08/06-05/2, rješenjem od 2. veljače 2006. godine, investicijskom društvu CBB-vrijednosnice d.o.o., Varaždin, Aleja kralja Zvonimira 1 (dalje: Društvo) izdala dozvolu za obavljanje poslova s vrijednosnim papirima.

Brokerska društva koja na dan stupanja na snagu Zakona o tržištu kapitala (dalje: ZTK), imaju dozvolu za obavljanje poslova s vrijednosnim papirima upisanih u sudski registar, nastavljaju poslovati kao investicijska društva prema ZTK-a na temelju postojeće dozvole, na način propisan odredbom članka 584. stavak 1. ZTK-a. U konkretnom slučaju, Društvo je temeljem navedene zakonske odredbe, nastavilo obavljati investicijske usluge i aktivnosti iz članka 5. stavak 1. točka 2. – 5. ZTK-a.

Društvo je 29. lipnja 2009. godine podnijelo Agenciji zahtjev za oduzimanje odobrenja za rad.

U podnesku od 31. srpnja 2009. godine, Društvo je obavijestilo Agenciju, kako slijedi:

– zaključno s 24. srpnja 2009. godine svi otvoreni nalozi Društva su povučeni, a knjiga naloga je zatvorena;

– zaključno s 29. srpnja 2009. godine u sustavu SKDD-a, izvršen je prijenos vlasničkih pozicija klijenata na slobodne pozicije registrirane s Izdavateljem;

– novčana sredstva koja Društvo drži na izdvojenom računu prenesena su na račune klijenata te je pokrenut postupak zatvaranja predmetnog računa;

– klijenti Društva obaviješteni su o prestanku obavljanja investicijskih usluga i aktivnosti.

U provedenom postupku utvrđeno je da je s danom 24. srpnja 2009. godine Društvo trajno isključeno iz članstva te korištenja svih usluga koja su istome pripadala kao Članu sudioniku Središnjeg klirinškog depozitarnog društva d.d.. Isto tako, temeljem Odluke Zagrebačke burze d.d., Društvu je dana 24. srpnja 2009. godine prestalo članstvo na Zagrebačkoj burzi.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja kojim se oduzima predmetno odobrenje.

Slijedom izloženog, Agencija je temeljem prethodno navedene odredbe ZTK-a, odlučila kao u točki 1. i 2. izrjeke ovog rješenja.

Prestanak važenja odobrenja za rad, odnosno brisanje Društva provest će se u Registru investicijskih društava u kojem je Društvo bilo upisano pod rednim brojem 45 (četrdeset pet).

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-02/27

Urbroj: 326-111/09-3

Zagreb, 6. kolovoza 2009.

Zamjenik
predsjednika Uprave
Ivan Vrljić, v. r.

Rješenje, NN 101/2009-2608